আউটরাইট ভারমন্ট

আউটরাইট ভারমন্ট হল ভারমন্টের একমাত্র কুইয়ার যুব সেবা সংস্থা। এদের লক্ষ্য হলো এমন একটি ভারমন্ট গড়ে তোলা যেখানে সমস্ত এলজিবিটিকিউ+ (সমকামী মহিলা, সমকামী পুরুষ, উভকামী, ট্রান্সজেন্ডার, কুইয়ার এবং দ্বিধাগ্রস্ত) যুবাদের আশা, সমতা এবং শক্তি থাকবে।
পরিষেবার তিনটি প্রধান শাখার ওপর ভিত্তি করে আউটরাইট একটি "পরিবর্তনের তত্ত্ব" ব্যবহার করে, সেটি হলো নিজস্ব এবং সহযোগীদের মধ্যে সংযোগ গড়ে তোলা, পরিবারকে শক্তিশালী করা এবং সম্প্রদায়গুলির মধ্যে রূপান্তর আনা।
আউটরাইট ভারমন্ট হল মার্কিন যুক্তরাষ্ট্রের প্রাচীনতম সমকামী যুব সংগঠনগুলির মধ্যে একটি, যেটি ১৯৮৯ সালে প্রতিষ্ঠিত হয়েছিল। শুরু থেকেই, তারা প্রাপ্তবয়স্কদের সহায়তায় পরিচালিত একটি সাপ্তাহিক কুইয়ার (এলজিবিটিকিউ বা লেসবিয়ান, গে, উভকামী, কুইয়ার এবং দ্বিধাগ্রস্ত) যুব গোষ্ঠীর আয়োজন করে আসছে, যেটি শুক্রবারের রাতগুলিতে বার্লিংটনে আয়োজিত হয়। মন্টপেলিয়ার, মরিসভিল, মিডলবেরি, রুটল্যান্ড, ব্র্যাটলবোরো এবং সেন্ট অ্যালবানসেও তাদের যুব গোষ্ঠী শাখা রয়েছে। কুইয়ার পরিচয়, হয়রানি বিরোধী প্রশিক্ষণ এবং কিভাবে কুইয়ার / স্ট্রেইট অ্যালায়েন্স ছাত্র ক্লাব শুরু করা যাবে সে সম্পর্কে তারা ভারমন্ট স্কুলের জন্য কর্মশালা এবং উপস্থাপনারও আয়োজন করে। ২০১১ সালে, তারা রাজ্য জুড়ে প্রায় ৪,০০০ শিক্ষার্থী এবং শিক্ষকদের সামনে ২৫০ টিরও বেশি উপস্থাপনা নিয়ে এসেছিল।
১৯৯৮ সালে, স্কুলগুলিতে বুলিং (গুন্ডামি)-বিরোধী প্রশিক্ষণের কাজের উদ্দেশ্যে তৎকালীন গভর্নর হাওয়ার্ড ডিন আউটরাইটের জন্য শিক্ষা বিভাগ (ডিওই) থেকে তহবিল প্রদান করেন। কিন্তু এরপরে, ২০০০ সালে, সিভিল ইউনিয়ন বিরোধী প্রতিক্রিয়ার কারণে ডিন ডিওই-এর তহবিল কমিয়ে দেন। যদিও এই তহবিল মূল অনুদানের একটি ভগ্নাংশ ছিল, তবুও গভর্নর পিটার শামলিন ২০১২ সাল পর্যন্ত তহবিল পুনরুদ্ধার করেননি। ১৯৯৯ এবং ২০০০ সালের ভারমন্ট সিভিল ইউনিয়ন বিতর্কের সময়, আউটরাইট ভারমন্ট বহিরাগত এবং অভ্যন্তরীণ সমকামী বিরোধী গোষ্ঠীগুলির হুমকির লক্ষ্যবস্তুতে পরিণত হয়েছিল, এর মধ্যে কর্মীদের ব্যক্তিগত হুমকি এবং তরুণদের নিয়ে কাজ করা সংস্থাগুলির বিরুদ্ধে জনসাধারণের করা বিদ্বেষপূর্ণ অভিযোগ অন্তর্ভুক্ত ছিল। ২০০০ সালে, ভারমন্টে সিভিল ইউনিয়ন বিলটি আইনে স্বাক্ষরিত হয়। ২০০২ সালে, ব্যারে সিটি প্রাথমিক ও মাধ্যমিক বিদ্যালয়ের স্কুল বোর্ড আউটরাইট ভারমন্টের দেওয়া "নিরাপদ অঞ্চল" কার্ড স্কুলে পোস্ট করার বিষয়টি প্রত্যাখ্যান করার পক্ষে ভোট দেয়। এলজিবিটিকিউ পরিচয় প্রকাশ করার বিষয়ে কথা বলার জন্য "নিরাপদ" ব্যক্তি হিসেবে মনোনীত শিক্ষক বা কর্মী সদস্যদের এই কার্ডগুলি দেওয়া হয়েছিল। ২০০৬ সালে, উইলিস্টন সেন্ট্রাল স্কুলে আউটরাইট ভারমন্টের নির্ধারিত উপস্থাপনাগুলিতে হয়রানি বিরোধী প্রশিক্ষণের বিষয়বস্তু নিয়ে আলোচনা করার জন্য একটি বৃহৎ সম্প্রদায়ের সভার আয়োজন করা হয়েছিল। সেখানে সমকাম বিরোধী অভিভাবকদের একটি ছোট কিন্তু সোচ্চার প্রতিবাদ দেখা গিয়েছিল। আউটরাইট ভারমন্টের কর্মশালাগুলির প্রতি অভূতপূর্ব সমর্থনের পর, স্কুল কর্মকর্তারা কর্মশালাগুলি নির্ধারিত সময়সূচী অনুসারে রেখেছিলেন। ২০০৭ সালে, সোয়ান্টনের মিসকোই ভ্যালি ইউনিয়ন হাই স্কুলে নির্ধারিত উপস্থাপনাগুলির প্রতি একই রকম প্রতিক্রিয়া দেখা দেয় এবং একটি পাবলিক স্কুল বোর্ড সভায় উত্তপ্ত বাদানুবাদের পর, বোর্ড সম্মত হয় কর্মশালাগুলি নির্ধারিত সময়সূচী অনুসারে রাখতে।
২০০৪ সালে, ভারমন্টের প্রথম বুলিং-বিরোধী আইন পাসে আউটরাইট ভারমন্ট গুরুত্বপূর্ণ ভূমিকা পালন করেছিল। ২০০৭ সালে, তারা ভারমন্ট বিধানসভার সামনে দেশের প্রথম লিঙ্গ পরিচয় বিল পাস করার জন্য সাক্ষ্য দেওয়ার প্রচেষ্টার নেতৃত্ব দিয়েছিল, যার মধ্যে "লিঙ্গ পরিচয়" সমস্ত রাজ্য আইনে একটি সুরক্ষিত বিভাগ হিসাবে অন্তর্ভুক্ত ছিল। ২০১২ সালে, ভারমন্টের হয়রানি-বিরোধী আইন শক্তিশালী করার পক্ষে, ভারমন্ট মানবাধিকার কমিশনের সাথে ঘনিষ্ঠভাবে কাজ ক'রে আউটরাইট ভারমন্ট তাদের সমর্থন জানায়।
২০০৫ সালে, আউটরাইট ভারমন্ট লিবার্টি হিল ফান্ডের কুইয়ার ইয়ুথ ফান্ড থেকে রাজ্যব্যাপী শিক্ষা কাজের জন্য তিন বছরের $১০০,০০০ অনুদান পেয়েছিল। ২০০৯ সালে এই দলটি জেন্ডারটোপিয়াকে স্পনসর করে। জনপ্রিয় সংস্কৃতিতে লিঙ্গ ও যৌনতা কিভাবে উপস্থাপিত হয় তা অন্বেষণের জন্য এটি একটি নয়-সপ্তাহব্যাপী স্কুল-পরবর্তী কার্যক্রম ছিল। ২০০৯ সালে তারা প্রথমবারের মতো একটি অঙ্গরাজ্যব্যাপী উদ্যোগ শুরু করে যাতে প্রতিটি মধ্য ও উচ্চ বিদ্যালয়ে লিঙ্গ-নিরপেক্ষ বাথরুম নিশ্চিত করা যায়। ২০১১ সালে, আউটরাইট ভারমন্ট, ওয়াইডব্লিউসিএ-এর সাথে অংশীদারিত্বে, ভারমন্টের প্রথম কুইয়ার যুব গ্রীষ্মকালীন শিবির, ক্যাম্প আউটরাইট প্রতিষ্ঠা করে। প্রথম বছরে, ক্যাম্পটি মার্কিন যুক্তরাষ্ট্রের বিভিন্ন স্থান থেকে ৪০ জন ক্যাম্পারকে আকর্ষণ করেছিল এবং দ্বিতীয় বছরের সংখ্যা এর দ্বিগুণ হয়ে গিয়েছিল।
২০২২ সালের ফেব্রুয়ারির হিসেব অনুযায়ী, ক্যাম্প আউটরাইট এবং ফ্রাইডে নাইট গ্রুপ ছাড়াও, আউটরাইট গোষ্ঠী এলজিবিটিকিউ+ এবং তার সহযোগী যুবাদের জন্য অনলাইন ও ব্যক্তিগতভাবে সামাজিক ও সহায়তা কর্মসূচি চালায়। সেইসাথে তারা ট্রান্সজেন্ডার, নন-বাইনারি ও লিঙ্গ-দ্বিধাগ্রস্ত যুবাদের পিতামাতা এবং যত্নকারীদের জন্য একটি ভার্চুয়াল সহায়তা গ্রুপ এবং ১২ বছর বা তার কম বয়সী গতানুগতিক লিঙ্গ-পরিচয় মানতে না চাওয়া শিশুদের পরিবারগুলির জন্য একটি মাসিক সাক্ষাৎ কর্মসূচীর আয়োজন করে।